ธุรกิจกองทุนรวมไทยเยี่ยมเป็นอันดับ3โลก
ธุรกิจจัดการกองทุนรวมไทยได้รับการประเมินจากนักลงทุนทั่วโลก เป็นที่ 3 ของโลกรองจากสหรัฐและเกาหลีใต้
17 พ.ค. 2556

ธุรกิจจัดการกองทุนรวมไทยได้รับการประเมินจากนักลงทุนทั่วโลก เป็นที่ 3 ของโลกรองจากสหรัฐและเกาหลีใต้
บริษัทวิจัยการลงทุนอิสระ Morningstar ได้เปิดเผยผลการศึกษาประสบการณ์ในการลงทุนในกองทุนรวมของนักลงทุนจำนวน 24 ประเทศทั่วโลกในปี 2556 โดยไทยอยู่ในระดับ B  เท่ากับเนเธอร์แลนด์ สิงคโปร์ และไต้หวัน และอยู่เหนือค่าเฉลี่ยของทุกประเทศที่ได้รับการศึกษา เนื่องจากการให้สิทธิประโยชน์ทางภาษีที่เอื้ออำนวยต่อการลงทุน เช่น ยกเว้นภาษีส่วนต่างกำไร ให้ลดหย่อนภาษีเงินได้จากการลงทุนในกองทุนรวมหุ้นระยะยาว ซึ่งทำให้ผู้ลงทุนได้รับผลตอบแทนสูงขึ้น ส่งผลให้ผลการประเมินในหมวดกฎเกณฑ์การกำกับดูแลและภาษีอยู่ระดับสูงสุดเทียบกับหมวดอื่น แต่ยังต้องปรับปรุงในเรื่องข้อจำกัดของกองทุนรวมในการลงทุนในหลักทรัพย์ต่างประเทศ และการอนุญาตให้กองทุนรวมต่างประเทศเสนอขายหน่วยลงทุนต่อผู้ลงทุนในประเทศได้โดยตรง
สำหรับหมวดค่าธรรมเนียมและค่าใช้จ่าย ธุรกิจกองทุนรวมไทยได้รับการประเมินสูงกว่าค่าเฉลี่ยของประเทศอื่น เนื่องจากกองทุนรวมส่วนใหญ่ไม่ได้เก็บค่าธรรมเนียมจากการซื้อขายหน่วยลงทุน อย่างไรก็ดี มีข้อสังเกตให้ปรับปรุงบางประการ     
สำหรับหมวดการเปิดเผยข้อมูล ธุรกิจกองทุนรวมไทยได้รับการประเมินในระดับปานกลาง โดยในส่วนของหนังสือชี้ชวนส่วนสรุป ยังขาดข้อมูลสำคัญ คือ ค่าใช้จ่ายในการซื้อขายหลักทรัพย์ (trading cost) ชื่อผู้จัดการกองทุน ประสบการณ์ ระยะเวลาจัดการกองทุนนั้น ๆ ผลตอบแทนที่ได้รับและข้อมูลการลงทุนในกองทุนที่อยู่ภายใต้การบริหารจัดการของผู้จัดการกองทุนนั้น ๆ
การขายและสื่อกลางเป็นด้านที่ธุรกิจกองทุนรวมไทยได้รับผลการประเมินน้อยที่สุดเมื่อเทียบกับหมวดอื่น แม้ว่าจะดีขึ้นกว่าคราวก่อน แต่ยังมีสิ่งที่ต้องปรับปรุง เนื่องจากกองทุนรวมส่วนใหญ่ขายผ่านธนาคารพาณิชย์ และผู้ลงทุนมีช่องทางในการซื้อขายหน่วยลงทุนที่จำกัด โดยมีกองทุนรวมไม่ถึง 20% ที่ขายผ่านช่องทางที่ไม่ใช่สาขาของธนาคาร  นอกจากนี้ ผู้ประเมินเห็นว่าสื่อต่าง ๆ ควรเปิดเผยต้นทุนหรือช่วยส่งเสริมการลงทุนระยะยาวให้เกิดขึ้นด้วย
นายวรพล  โสคติยานุรักษ์  เลขาธิการ ก.ล.ต. กล่าวว่า  ผลการวิจัยครั้งนี้สะท้อนให้เห็นว่าธุรกิจจัดการกองทุนรวมไทยพัฒนาอย่างต่อเนื่องและยังคงรักษามาตรฐานการดำเนินการไว้ได้ โดยยังมีเรื่องที่พัฒนาได้อีกมาก  อย่างไรก็ดี ข้อมูลตามผลวิจัยสิ้นสุดเพียงปี 2555  ในปัจจุบัน ก.ล.ต. ได้ร่วมกับภาคธุรกิจปรับปรุงหลายเรื่องตามข้อสังเกตส่วนใหญ่ในผลการวิจัยไปแล้ว ซึ่งรวมถึงการให้กองทุนรวมมี fact sheet ที่เนื้อหากระชับ มีข้อมูลสำคัญและจำเป็นต่อการตัดสินใจลงทุน และการเปิดให้มี fund supermart เพื่อเพิ่มช่องทางขายหน่วยลงทุน นอกเหนือจากธนาคารพาณิชย์ด้วย  
"ยังมีเรื่องที่ ก.ล.ต. อยู่ระหว่างดำเนินการ อาทิเช่น การทำ MOU กับประเทศในกลุ่มอาเซียนเพื่อให้ผู้ลงทุนรายย่อยลงทุนในกองทุนที่ตั้งในกลุ่มอาเซียนได้  การส่งเสริมให้มีบริการวางแผนทางการเงิน (asset allocation) เพื่อให้ผู้ลงทุนกระจายการลงทุนให้สอดคล้องกับลักษณะความเสี่ยงและผลตอบแทนที่คาดหวัง การสนับสนุนการลงทุนระยะยาวตลอดจนการให้ความรู้แก่ผู้ลงทุนผ่านสื่อต่าง ๆ ซึ่งการดำเนินการดังกล่าวจะเป็นประโยชน์ต่อการลงทุนของผู้ลงทุนในระยะยาว" นายวรพล กล่าว
นายสมจินต์  ศรไพศาล  นายกสมาคมบริษัทจัดการลงทุน กล่าวว่า เป็นที่น่ายินดีที่ประเทศไทยได้รับการประเมินจากผลการศึกษาประสบการณ์ในการลงทุนในกองทุนรวมของนักลงทุนจำนวน 24 ประเทศทั่วโลกอยู่ในอันดับ 3 โดยเป็นรองเพียงสหรัฐอเมริกาและเกาหลีใต้เท่านั้น ซึ่งยืนยันถึงความก้าวหน้าของธุรกิจกองทุนรวมของไทย และถือเป็นรางวัลความสำเร็จที่สำคัญของความพยายามพัฒนากฎระเบียบและการร่วมมือกันอย่างนักวิชาชีพที่ดีของสำนักงาน ก.ล.ต. และบริษัทจัดการกองทุนต่างๆ โดยสมาคมบริษัทจัดการลงทุน พร้อมในการร่วมมือกับทาง ก.ล.ต. ที่จะพัฒนาธุรกิจกองทุนรวมให้ก้าวหน้าต่อไป